Nog oor vorige vraag | Health24
Nog oor vorige vraag
Verskoon dat ek nog iets oor die vorige vraag wil sê/vra: Wat is TNT? Die kardioloog het wel Alzam voorgeskryf wat blyk te help vir die probleem. (Ja, hy het my 'n stres-EKG laat doen en gesê net 20% van sy pasiënte kan die pas volhou wat hy my laat doen het. Hy het gesê hy sien geen tekens van 'n moontlike hartaanval nie.)
Miskien moet ek ook meld dat die probleem met die drukking op die bors ontstaan het nadat ek die Tenormin vir 6 weke lank gestaak het vir ander medikasie wat toe nie geslaagd was nie. Ek gebruik nou tans weer vir 4 weke lank Tenormin.
Hallo weer Daantjie,
TNT is 'n vorm van nitroglycerien, wat as pille onder die tong oplos, of as 'n sproei in die mond toegedien word. Dit verslap die kroonare, wat dan meer bloed na die hartspier kan bring, en dus die pyn van angina behandel.
Ek is bly dat jy die oefenings-EKG gehad het, en met 'n goeie resultaat. Ja, miskien was jou bloeddruk nie so goed onder beheer met die ander medikasie soos met die Tenormin nie.
Daantjie, stress kan allerhande uitwerkings hê, en as die Alzam jou simptome gehelp het, dan is dit 'n tipe van diagnostiese toets. Die Alzam plus Tenormin is seker dan die beste kombinasie vir jou, totdat jou stresvlakke daal, of die oorsaak van die stres uitgesorteer word. Die Tenormin (of iets soortgelyk) sal jy lewenslank moet gebruik, maar die Alzam behoort net oor die kort termyn gebruik te word.